## Pravilnik o osobama ovlaštenim za prodaju i promicanje prodaje udjela investicijskih fondova s privatnom ponudom

### NN 22/2008 (20.2.2008.), Pravilnik o osobama ovlaštenim za prodaju i promicanje prodaje udjela investicijskih fondova s privatnom ponudom

# HRVATSKA AGENCIJA ZA NADZOR FINANCIJSKIH USLUGA

**730**

Na temelju odredbe članka 193. Zakona o investicijskim fondovima (»Narodne
novine« broj 150/05; u daljnjem tekstu: Zakon) Hrvatska agencija za nadzor
financijskih usluga (u daljnjem tekstu: Agencija) donijela je 14. veljače 2008.
godine

## PRAVILNIK

### O OSOBAMA OVLAŠTENIM ZA PRODAJU I PROMICANJE PRODAJE UDJELA INVESTICIJSKIH FONDOVA S PRIVATNOM PONUDOM

Članak 1.

Ovim pravilnikom određuju se:
– osobe ovlaštene za prodaju i promicanje udjela investicijskih fondova s
privatnom ponudom,
– uvjeti koji se odnose na njihovo poslovanje a u vezi s prodajom udjela
investicijskih fondova s privatnom ponudom i
– uvjeti vezani uz izvješćivanje o prodaji udjela investicijskih fondova s
privatnom ponudom.

*Prodaja dionica ili udjela investicijskih fondova s privatnom ponudom*

Članak 2.

(1) Prodaju udjela u investicijskim fondovima s privatnom ponudom može obavljati
isključivo društvo za upravljanje koje upravlja tim fondom.
(2) Društvo za upravljanje investicijskim fondom s privatnom ponudom dužno je u
statutu i prospektu predvidjeti uvjete, način prodaje i promicanja prodaje
udjela investicijskog fonda s privatnom ponudom.

Članak 3.

(1) Fizička osoba koja je stalno zaposlena u društvu za upravljanje, ovlaštena
za prodaju i promicanje prodaje udjela u investicijskim fondovima s privatnom
ponudom mora ispunjavati sljedeće uvjete:
1. poznavanje hrvatskog jezika (strani državljani dokazuju potvrdom o znanju
hrvatskog jezika izdanom od Odsjeka za kroatistiku filozofskih fakulteta u
Republici Hrvatskoj),
2. posjedovanje najmanje srednje stručne spreme (dokazuje se ovjerenom preslikom
svjedodžbe o završenoj srednjoj školi, odnosno svjedodžbom o položenoj maturi
ili završnom ispitu, a strani državljani odgovarajućom ispravom kojom se
dokazuje potreban stupanj obrazovanja, koja mora biti prevedena i potpisana od
ovlaštenog sudskog tumača, te ovjerena od javnog bilježnika u Republici
Hrvatskoj ili u diplomatskom predstavništvu Republike Hrvatske u inozemstvu) i
3. da nije pokrenut kazneni postupak za kaznena djela iz područja gospodarskog
kriminala (dokazuje se uvjerenjem o nekažnjavanju izdanim od nadležnog tijela
Republike Hrvatske, a strani državljani i uvjerenjem nadležnog tijela zemlje
čiji su državljani, ovjerenim kao pod točkom 2. ovog stavka).
(2) Društvo za upravljanje obvezno je, pri dodjeli poslova prodaje udjela
investicijskih fondova s privatnom ponudom, provjeriti ispunjavanje uvjeta iz
stavka 1. ovog članka.

*Izvješćivanje o prodaji*

Članak 4.

Društvo za upravljanje je dužno izvijestiti Agenciju o stanju i promjenama u
strukturi kvalificiranih ulagatelja, imatelja udjela u investicijskom fondu s
privatnom ponudom bez odgode.

Članak 5.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-02/08-04/4
Urbroj: 326-01/08-1
Zagreb, 14. veljače 2008.

Član Uprave
**Ivica Letinić**, v. r.

Pravilnik, NN 22/2008-730
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)